b'\n_START_ARTICLE_\nAnsambel Veseli plan\xc5\xa1arji\n_START_SECTION_\nZasedba\n_START_PARAGRAPH_\nUstanovitelj in voditelj ansambla je bil Fran\xc4\x8dek Pov\xc5\xa1e, ki je v prvem sestavu igral na klarinet. Preostali \xc4\x8dlani prvega sestava so bili Tone Kirin na harmoniki, Marjan Li\xc4\x8den na trobenti, Rado Ko\xc5\xbelin na bas baritonu in Jelko \xc4\x8cukli na bumbasu. Vsi so bili tudi \xc4\x8dlani godbe ljubljanske milice._NEWLINE_Z ansamblom je sodelovalo veliko razli\xc4\x8dnih pevcev. Kot prva sta se jim pridru\xc5\xbeila Janko Smolnikar in Janez Jer\xc5\xa1inovec. Pozneje so se kot mo\xc5\xa1ki pevci zvrstili Franc Babi\xc4\x8d, Janez Gr\xc4\x8dar, Toma\xc5\xbe Tozon, Du\xc5\xa1an Kobal, Mile \xc5\xa0timec in Damir Koren, izmed \xc5\xbeensk pa so z ansamblom svoj \xc4\x8das pele Nada Makoter, Silva Vetrih, Branka Strgar in Marica Jer\xc5\xa1e._NEWLINE_Harmoniko so v ansamblu svoj \xc4\x8das igrali tudi Pavle Kosec, Vili Kralj in Edi Seme.\n_START_SECTION_\nDelovanje\n_START_PARAGRAPH_\nAnsambel Veseli plan\xc5\xa1arji je bil ustanovljen leta 1955. Razpoznaven je bil po svojih opravah, saj so \xc4\x8dlani bili napravljeni v plan\xc5\xa1arska obla\xc4\x8dila. Nosili so izrazite klobuke s \xc5\xa1irokimi krajci, bele volnene nogavice, lesene, ro\xc4\x8dno izdelane cokle in ko\xc5\xbeuhovinasta malha. Od Ansambla bratov Avsenik so se razlikovali ne samo po obla\xc4\x8dilih, temve\xc4\x8d tudi po in\xc5\xa1trumentih, ki so jih uporabljali v ansamblu. Tako niso uporabljali kitare, veliko pa so vklju\xc4\x8devali ljudska glasbila, zvon\xc4\x8dke, rogove in kragulj\xc4\x8dke._NEWLINE_Na za\xc4\x8detku so nastopali brez pevcev in snemali in\xc5\xa1trumentalne skladbe. Nato so nastopali skupaj s Tonetom Kozlev\xc4\x8darjem in Bo\xc5\xbeom Gro\xc5\xa1ljem, ve\xc4\x8dkrat pa tudi z Avgustom Stankom in humoristoma Franom Mil\xc4\x8dinskim - Je\xc5\xbekom in Slavkom Ko\xc5\xbearjem - Korlom, ki je poslu\xc5\xa1alce ve\xc4\x8dkrat nasmejal v vlogi deklice Karlince._NEWLINE_Besedila so ve\xc4\x8dinoma govorila o plan\xc5\xa1arstvu, pisali pa so jih vodja Fran\xc4\x8dek Pov\xc5\xa1e, Albert Papler, Lev Svetek in Marjan Stare._NEWLINE_Veliko koncertov so odigrali zastonj, v dobrodelne namene. Poznani so tudi po tem, da so kar \xc5\xa1tirinajstkrat zapored nastopili na Kravjem balu v Bohinju. Bili so tudi med prvimi, ki so nastopili na Gospodarskem razstavi\xc5\xa1\xc4\x8du v Ljubljani na poskusnem oddajanju Slovenske televizije, obenem pa so veliko gostovali po vsej Jugoslaviji (tudi v Sarajevu, Skopju), nasploh v Evropi (v Avstriji, Nem\xc4\x8diji, Italiji, Belgiji, Nizozemski, \xc5\xa0vedski, \xc5\xa0vici in Poljski) ter celo v Ameriki in Kanadi.\n_START_SECTION_\nSpor zaradi imena\n_START_PARAGRAPH_\nLeta 1955 je bil ustanovljen tudi Ansambel Janeza Jer\xc5\xa1inovca s plan\xc5\xa1arji. Z njimi se je Ansambel Veseli plan\xc5\xa1arji spustil v pravni spor, ki je pri\xc5\xa1el tudi na sodi\xc5\xa1\xc4\x8de, kjer se je vlekel ve\xc4\x8d let, tako da sta hkrati obstajala dva ansambla s plan\xc5\xa1arji v imenu. O sporu so v tistem \xc4\x8dasu veliko poro\xc4\x8dali tudi \xc4\x8dasopisi, kjer so glavni akterji prali umazano perilo v javnosti. O sporu je za sodi\xc5\xa1\xc4\x8de ob\xc5\xa1irno izjavo zapisal profesor Janez Bitenc, ki je med drugim zapisal, da je "edinole Fran\xc4\x8dek Pov\xc5\xa1e, idejni vodja in ustanovitelj Veselih plan\xc5\xa1arjev lahko pravnomo\xc4\x8dni nosilec in ohranjevalec tradicije, ki so si jo s svojim trdim delom, \xc5\xa1tevilnimi nastopi doma in na tujem, radiu in na televiziji ter z gramofonskimi plo\xc5\xa1\xc4\x8dami ustvarili Veseli plan\xc5\xa1arji".'